Matovič, Igor, poslanec NR SR (2023-11-22):
Dobre. Takže Ján Amos Komenský, opakovanie je matkou múdrosti a keďže to svinstvo, čo tu chce koalícia organizovaného zločinu alebo vláda organizovaného zločinu spáchať voči chorým ľuďom a najmä onkologickým pacientom, je do neba volajúce, tak sa patrí, aby sme si zopakovali, myslím si, že z mojej strany už tretíkrát v tejto veci, čo pani ministerka vlastne tu predložila a čo chce urobiť a kto bude mať z toho osoh a kto na základe toho bude trpeť. Tak veľmi zjednodušene pre ľudí, rýchlokurz politiky tých ľudí, ktorí chodia k voľbám a myslia si, že vlastne volia poctivých ľudí, ktorí budú zastávať ich záujmy. V politike na Slovensku to, bohužiaľ, funguje tak, že sú mocní ľudia v pozadí politiky, ktorí majú dohodnutých svojich divadelníkov, ktorí im zahrajú divadlo. A takto to fungovalo dvanásť rokov, kedy potrebovala mafia v pozadí, ktorá financovala Pellegriniho, Fica a podobných, ktorí nám tu za tých dvanásť rokov vlád organizovaného zločinu vládli. Presne takto to fungovalo pred každými voľbami. Financovali ich činnosť, v tomto prípade to krásne ľudia aj videli v svojich vlastných schránkach, volá sa to Plus 1 deň Špeciál, dostávajú to každé dva týždne do schránky. Posiela vám to, milí ľudia, priamo Jaroslav Haščák, mafián, o ktorom máme 39 hodín nahrávok v spise Gorila, kde sa dohaduje priamo Haščák v tom byte na Vazovovej s Robertom Ficom, vtedajším opozičným lídrom, ktorému hrozilo, že by mohol vyhrať nasledujúce voľby, kde sa dohoduje Haščák preventívne, teda keďže vedel, že toto bude zrejme budúci premiér, akým spôsobom budú spolu rozkrádať zdravotníctvo, akým spôsobom budú okrádať chorých ľudí. Tam mu Robert Fico hovorí, čokoľvek, čo v takejto veci budete chcieť robiť, pán Haščák, obráťte sa na Pali Pašku, on je ochotný sa dohodnúť na čomkoľvek, len vás potom poprosím, dajte mi vedieť na čomkoľvek, čo sa s ním dohodnete, lebo chcem byť informovaný. Inak povedané, mafián Haščák, o ktorom je 39 hodín nahrávok, jako korumpoval politikov pri rozkrádaní nášho spoločného majetku, prichádza za Robertom Ficom, ktorý pred verejnosťou ako ochotnícky divadelník sa tvári na sociálneho demokrata, ktorý to myslí dobre s ľuďmi, stretá sa v utajenom byte, tam sa dohaduje s mafiánom Haščákom na tom, keď ho požiada mafián Haščák, že by chcel tunelovať zdravotníctvo, chcel tunelovať peniaze alebo okrádať chorých ľudí na úkor chorých ľudí, kvôli čomu, samozrejme, ľudia nie sú včas liečení a kvôli čomu zomierajú. Tak Robert Fico, ktorý na verejnosti vystupuje ako sociálny demokrat, ktorý si zastáva biednych, tak v utajenom byte na tej nahrávke priamo tomu mafiánovi hovorí, keď rozkrádať zdravotníctvo, s Palim Paškom sa dohodnete, ja chcem byť len informovaný, koľko vlastne Paška z toho zoberie, aby si potom on mohol vypýtať od Pašku. Toto máme vlastne krásne zdokumentované na nahrávke, 39 hodín spisu Gorila. No a potom medzičasom, keďže sa tento mafián dostal do basy alebo do väzby pred Vianocami, alebo aj počas Vianoc roku 2020 za tieto zločiny, takže zrazu zistil, že ten pobyt vo väzení nie je tak luxusný ako v tých svojich príbytkoch za nakradnuté milióny a stovky miliónov chorým ľuďom, tak prišiel až k tomu, že navrhol vedúcemu väznice alebo vedúcemu toho ústavu, v ktorom bol vo výkone väzby, navrhol, že vlastne kúpi nové paplóny, nové, nové obliečky pre všetkých väzňov. Ak by sme si v tej chvíli možno, keď ste to čítali, milí ľudia, ktorí ste volili túto mafiu, ktorá nám vládne, ak by ste si vtedy vy mysleli, že vlastne ten Jaroslav Haščák on je taký dobrodinec vlastne, on pre tých druhých väzňov chcel kúpiť nové, nové podušky, nové návliečky a že vlastne to je prejav jeho dobrého nejakého úmyslu voči ostatným ľuďom, opäť za tým hľadajte len sebectvo. Pre neho zaplatiť tie nové duchny je výdavok tak asi na dve jeho kávy. Čiže vôbec neišlo o tých ostatných väzňov, išlo mu iba o to, aby on sám spal na novej poduške, zakrýval sa novou perinou, navlečené v nových návlečkách. S takýmito ľuďmi následne títo ľudia vraj z HLAS-u, ale je to SMER vlastne, čiže zo SMER-u budem tomu hovoriť, nebudem tu hrať ich primitívne hry. Čiže s takýmito ľuďmi organizovaná zločinecká skupina s názvom SMER následne spolupracoval, hovorím s takýmito, s Haščákom, brali od nich úplatky rádovo v desiatkach miliónov eur v podobe bezplatných inzerátov v jeho médiách. A preto som na začiatku povedal, že teda ľudia aj voliči týchto ľudí, aj voliči pani Dolinkovej, ktorí ju krúžkovali, v schránke si choďte pozrieť, možno to máte odložený pri krbe na zakurovanie Plus 1 deň Špeciál a prelistujte si každé jedno vydanie. Celostranové propagandistické články by sa nehanbili ani komunisti v päťdesiatych rokoch, kde teda propaganda čisto, čisto v prospech Dolinkovej, Pellegriniho, Erika Tomáša, jako to oni strašne dobre myslia s tými ľuďmi, ako to strašne dobre myslia s tými chorými ľuďmi, teda keď sa bavíme o zdravotníctve, ako strašne dobre bude, keď HLAS nám tu bude vládnuť, lebo konečne pacienti sa dočkajú, aby boli včas operovaní, lebo keď nie sú včas operovaní, oni nám zbytočne zomierajú. To boli sľuby, to bolo pred voľbami. A čo nastalo po voľbách? Pani ministerka bez hanby sem prichádza s návrhom zákona, ktorý má zobrať pacientom výhodu, výsadu, garanciu od štátu, od zdravotných poisťovní, ktoré od nich vyberajú zdravotné poistenie práve na to, aby situáciu, keď si chorí, aby mali termín, dokedy môžu byť operovaní, tak chce im zobrať garanciu, že chorí ľudia, najmä ma to mrzí pri tých onkologických pacientoch, ťažko zdravo chorých pacientoch, ťažko chorých pacientoch, že im ide zobrať termín, dokedy najneskôr im má zdravotná poisťovňa, to znamená Haščák a spol., lebo však vlastní kľúčovú zdravotnú poisťovňu Dôvera, zabezpečiť včasnú zdravotnú starostlivosť. Inak povedané, pani ministerka bez hanby sem prichádza ako pravá ruka Petra Pellegriniho, budúceho prezidentského to kandidáta, v príkrom rozpore s tými sľubmi, ktoré nám tlačili, alebo svojim voličom tlačili do hláv, s čím ich oblbovali, že im záleží na zdraví chorých ľudí a že vtedy keď bude HLAS vládnuť, tak vtedy konečne pacienti budú však operovaní. A keď majú možnosť vládnuť, tak prvú vec, čo urobia, zrušia zákon Mareka Krajčího, na základe ktorého Hačšák mal prestať tunelovať zdravotníctvo v prospech svojho súkromného účtu na Cypre a desiatky miliónov eur mal nechať na Slovensku, aby zaplatil včasné operácie onkologických pacientov, respektíve sa to týka 700 rôznych operácií. Čiže pred voľbami sľubujú jedno, že pacienti budú operovaní včas a HLAS to zabezpečí a Peťo Pellegrini to zabezpečí, s Dolinkovou to zabezpečí, Hačšák im robí obrovskú propagandu a po voľbách, čuduj sa svete, robia presný opak toho, čo sľúbili ľuďom po voľbách, aleže presný opak. Normálne keď idete takto a otočíte sa opačne a zrazu idete druhým smerom, tak presne to teraz Dolinková tuto s Pellegrinim robia. Sľúbili, že ľudia budú operovaní včas a oni im to právo dnes idú zobrať a ľudia nebudú operovaní vôbec včas, respektíve nebudú operovaní vôbec, lebo sa tej operácie ani nedožijú. A kto bude mať z toho osoh? No Haščák bude mať z toho osoh. A kruh sa nám krásne uzatvára. Kto bude mať z toho osoh? No Hačšák, ktorý pani Dolinkovej platil bezplatnú inzerciu alebo dával v svojich médiách obrovskú kampaň, lebo ich jednoducho potreboval, potreboval oblbnúť ľudí, ktorí, bohužiaľ, tejto propagande uverili, a potreboval ich dostať k moci, aby, po prvé, si zabezpečili beztrestnosť za zločiny, ktoré tú páchali, lebo títo ľudia dovolili Hačšákovi pred viac ako desiatimi rokmi ukradnúť zo zdravotníctva 440 mil. eur, len tak ho ukradol z peňazí určených na liečbu chorých ľudí. Podpísal sa pod to Pellegrini a Fico osobne. Na chrapúňa zobrali chorým ľuďom peniaze, ktoré mali určené, ktoré boli určené na liečbu onkologických pacientov na inovatívne lieky, na nákupy cétečiek, na nákupy magnetických rezonancií. Zabili ste tisícky ľudí tým, že ste rozkrádali a dovolili rozkrádať zdravotníctvo a teraz pokračujete v tom ďalej. Bezcitne, bez chrbtovej kosti, v príkrom rozpore s tým, čo ste sľúbili pred voľbami. Že sa nehanbíte, pani ministerka, môžete byť akákoľvek krásna bohyňa. Ale ste bezcitný netvor, sociálny netvor, antisociálny netvor, ktorý, ste sa zaradili krásne do jedného šíku so SMER-om. Vy sa môžte hrať na váš HLAS, vy ste niečo iné, vy ste niečo kultivovanejšie. V čom, prosím vás? Jednoducho rovnaké, takto zobkáte z ruky Haščákovi, kúpil si vás za pár článkov, za pár článkov ste predali zdravie a životy chorých ľudí a najmä onkologických pacientov. Poslednýkrát, nieže posledný, pardon, ešte budem vystupovať v druhom čítaní, ja vám to budem pripomínať dokedy budem mať možnosť, lebo jednoducho zastávam si tu záujem chorých ľudí. Prosím vás na kolenách, vyčleňte, keď neviete pri 700 operáciách, vyčleňte 20 najzávažnejších onkologických ochorení a aspoň týmto pacientom dajte šancu, dajte nádej, neberte im nádej, že budú operovaní včas. (Potlesk.)